钦定古今图书集成/理学汇编/文学典/第142卷 > 《谢知制诰表》前人
## 钦定古今图书集成/理学汇编/文学典/第142卷 > 《谢知制诰表》前人

臣某言：“伏奉制命，蒙恩特授臣右正言知制诰者。伏
以王者尊居万民之上，而诚意能与下通；奄有四海
之大，而惠泽得以遍及者，得非号令诰诏发挥而已
哉？然其为言也，质而不文，则不足以行远而昭圣谟；
丽而不典，则不足以示后而为世法。居是职者，古难
其人，乃以愚臣而当此选。伏惟皇帝陛下茂仁圣之
资，荷祖宗之业，日慎一日，曾未少懈。而自羌夷负固，
边鄙用师，勤俭率先于圣躬，焦劳常见于玉色，虽有
忧民之志而亿姓未苏，虽有欲治之心而群臣未副。
故每进一善，则未尝不欲劝天下之能；每官一贤，则
未始不欲尽人材之用。虽以爵禄而砥砺，尚须训诫
之丁宁，尢假能言，以谕至意。可称是”者，不大艰欤。伏
念臣虽以儒术进身，本无辞艺可取，徒值向者时文
之弊，偶能独守好古之勤，志欲去于雕华，文反成于
朴鄙。本惧不适当世之用，敢期自结圣主之知。陛下
奖之特深，用之太过，此臣所以恳让再四，至于辞穷，
而天意不回，宠命难止。尚虑顽然之未谕，更加使者
以临门。恩出非常，理难屡渎。及俯而受命，伏读训辞，
则有《必能复古》之言，然后益知所责之重。夙夜惶惑，
未知所措。伏贶文字之职，厕于侍从之班。在于周行，
是为超擢。不徒挥翰以为效，自当死节以报恩。惟所
使之，期于尽瘁。